***Önkormányzat***

 ***Nick***

***N/50/2019.***

***J e g y z ő k ö n y v***

*Nick község Önkormányzatának Képviselő-testülete 2019. január 29-én 17.00 órakor a Művelődési Házban megtartott üléséről.*

***Jelen voltak:*** *Csorba József polgármester, Németh András alpolgármester, Csorba József képviselő, Füle Lászlóné képviselő, Ivánkovics Zoltán képviselő*

***Tanácskozási joggal vett részt:*** *dr. Kiss Julianna jegyző, Bognár Gábor ÖTE elnöke*

***Meghívottak:*** *Egyed Krisztina pénzügyi ügyintéző, Kovácsné Őri Zsuzsanna igazgatási ügyintéző*

*Csorba József polgármester köszöntötte a megjelenteket, megállapította, hogy az 5 képviselőből jelen van mind az 5 fő, az ülés határozatképes, azt megnyitotta.*

***Napirendre, illetve további egy napirendi pont felvételére az alábbi javaslatot tette:***

1. *Ügyrendi Bizottság tagjának megválasztása*
2. *Nick község Önkormányzata 2019. évi költségvetésének első olvasata*
3. *Adatvédelmi és Adatbiztonsági Szabályzat tudomásulvétele*
4. *Általános iskolai körzethatárok kijelölése a 2019/2020. tanévre*

*Képviselő-testület a javasolt napirendet egyhangúlag elfogadta.*

***1. Napirend***

*Ügyrendi Bizottság tagjának megválasztása*

***Előadó:*** *Csorba József polgármester*

*Írásos előterjesztés, határozati javaslat a jegyzőkönyv mellékleteként csatolva.*

***Csorba József polgármester:*** *Novák László képviselő 2018. október 29-én elhunyt, aki az Ügyrendi Bizottság tagja volt. Helyére új tagot kell választani. Az új tagnak Csorba József képviselőt javasolja. A Szervezeti és Működési Szabályzat szerint az Ügyrendi Bizottság létszáma 3 fő. Megkérdezi, hogy vállalja-e a bizottsági tagságot.*

*Kérdés, hozzászólás:*

***Csorba József képviselő:*** *A felkérést vállalja. Bejelenti, hogy személyes érintettsége miatt nem vesz részt a döntéshozatalban.*

***Csorba József polgármester:*** *Kéri a testület döntését.*

*Képviselő-testület 4 szavazattal, ellenszavazat, tartózkodás nélkül az alábbi határozatokat hozta:*

***2/2019.(I.29.) számú határozat:***

*Nick Község Önkormányzatának Képviselő-testülete az Ügyrendi Bizottság új tagjának Csorba József képviselőt választja meg.*

***Felelős:*** *Csorba József polgármester*

***Határidő:*** *azonnal*

***2. Napirend***

*Nick község Önkormányzata 2019. évi költségvetésének első olvasata*

***Előadó:*** *Egyed Krisztina pénzügyi ügyintéző*

*Írásos előterjesztés, rendelet-tervezet a jegyzőkönyv mellékleteként csatolva.*

***Egyed Krisztina pénzügyi ügyintéző:*** *Tisztelettel köszönt mindenkit. A koncepcióhoz képest egypár változással egészült ki a költségvetés. Az állami bevételek pontossá váltak, 21.266 e Ft-ot kapnak a kötelező feladatok ellátásához. A koncepcióhoz képest emelkedett a kiegészítés, a többi állami támogatás változatlan maradt. A többi bevétel nem került módosításra. Egy-két korrekciós tényezőt figyelembe véve emelkedett az iparűzési adó, 7.850 e Ft lett. A maradvány 23 millió forinttal szerepel. Ez egy becsült érték, a bevételek és a kiadások különbözete. Ha több lesz a maradvány, akkor az összeget a tartalék javára fogják módosítani. Kiadások között pontosították a béreket. A koncepciókor 202 e Ft-tal számoltak, viszont időközben a Kormány megalkotta a 195 e Ft összegű kötelező bérminimumot, így ezzel számolták át a béreket, járulékokat. A dologi kiadásokat részletesen megbeszélték. Az előirányzatokat a 2018. évi teljesítéshez kalkulálták. A működési célú támogatások állami háztartáson belül a járóbeteg szakellátásra, óvodára átadott pénzeket tavalyi szinten tervezték. Céltartalékba kellett helyezni a környezetvédelmi alapszámlán lévő 5.110 e Ft-ot, amely meghatározott célokra fordítható. Beruházások között - amit a koncepciókor megbeszéltek – szerepel a Répcelak és Csániggal közös ivóvíz-fejlesztési projekt, illetve egy garázs a traktor számára. Felújítások között elsősorban idén a Műgáti utak szerepelnek, illetve annak járulékos költségei. Általános tartalékba sikerült 4.600 e Ft-ot tenni az előre nem várható kiadások fedezésére.*

*Kérdés, hozzászólás:*

***Csorba József polgármester:*** *Tavalyi évhez képest magasabb az általános tartalék összege, amiből majd fel kell szabadítani összegeket az év folyamán. Beruházások közül a Műgáti utak felújítása című beruházásnak van egy tervezői költségbecslése, a közbeszerzés ezután kerül kiírásra. Ha a közbeszerzés kiírásra kerül, akkor fog kiderülni, hogy a kivitelezésre adott összeg, mennyire fog megegyezni az általuk tervezett költségvetéssel. Másik beruházás a*

*garázs építés, melynek összegét a költségvetésbe betervezték, de nem biztos, hogy elég lesz az összeg. Útépítésre, útfenntartásra kb. 800 e Ft áll rendelkezésre, mely elég alacsony. Emellett vannak további feladatok, melyeket el kell végezni. Az egyéb dologi kiadásoknál is vannak előre nem látható dolgok. A költségvetésben a takarítónő foglalkoztatása március végig van betervezve, de valószínűleg tovább dolgozna, illetve a kulturális közfoglalkoztatott várandós, nem tudják, hogy mikor kerül táppénzes állományba. Jó volna, ha a megszokott színvonalon lehetne ellátni a kulturális közfoglalkoztatott által végzett feladatokat. Első olvasatban a költségvetés megbízhatónak, biztonságosnak tűnik. Bizonytalanság a Műgáti utak programban van. A Magyar Falu Program befolyásolhatja a költségvetés tartalékait. Nem ismerik a kiírási feltételeket. A kapott információs anyagban a terveztetésre, engedélyezésre nem ad pénzt a Program. Lehet pályázni a feladatra, de meg kell terveztetni, engedélyt kell kérni, ha engedélyköteles. Ha nem kell sokat felhasználni ezekre a célokra, akkor ott van a tavalyi évben előkészített lakótelkek kialakítására vonatkozó elképzelés.*

*Képviselő-testület 5 szavazattal, ellenszavazat, tartózkodás nélkül az alábbi határozatot hozta:*

***3/2019.(I.29.) számú határozat:***

*Nick Község Önkormányzatának Képviselő-testülete elfogadja a 2019. évi költségvetés első olvasatát.*

***3. Napirend***

*Adatvédelmi és Adatbiztonsági Szabályzat tudomásulvétele*

***Előadó:*** *Kovácsné Őri Zsuzsanna igazgatási ügyintéző*

*Írásos előterjesztés, határozati javaslat, Répcelaki Közös Önkormányzati Hivatal Adatvédelmi és Adatbiztonsági Szabályzata és Nick község Önkormányzatának Adatkezelői nyilatkozata a jegyzőkönyv mellékleteként csatolva.*

***Kovácsné Őri Zsuzsanna igazgatási ügyintéző:*** *2016. május 25-én lépett hatályba a GDPR rendelet, melyet 2018. május 25-től kell alkalmazni minden közfeladatot ellátó szervezetnek. A GDPR a szervezeteket nem definiálja a nemzeti jog alapján kell meghatározni mely szervezetek esetén alkalmazandó. A kapott tájékoztatás szerint az önkormányzatra és intézményeire is alkalmazni kell a rendeletet. A Répcelaki Közös Önkormányzati Hivatal Adatvédelmi és Adatkezelési Szabályzata 2014. augusztus 25-én került elfogadásra, mely csak a Répcelaki Közös Önkormányzati Hivatalra terjedt ki.*

 *Az adatvédelmi tisztviselő ezt a szabályzatot áttanulmányozta és elkészítette a Répcelaki Közös Önkormányzati Hivatal Adatvédelmi és Adatbiztonsági Szabályzatát és az adatkezelői nyilvántartásokat. Az átdolgozott szabályzat szervezeti hatálya kiterjed Répcelak Város Önkormányzata, Csánig Község Önkormányzata és Nick Község Önkormányzatára is. Az adatvédelmi tisztviselő elkészítette Nick Község Önkormányzata adatkezelői nyilvántartását is. Kéri a testület döntését.*

*Kérdés, hozzászólás:*

***Csorba József polgármester:*** *Répcelaki Közös Hivatalnak van egy szabályzata, mely kiterjed Nick és Csánig községek önkormányzataira is, illetve minden önkormányzatnak van adatkezelői nyilvántartása is. Kéri a testület döntését.*

*Képviselő-testület 5 szavazattal, tartózkodás, ellenszavazat nélkül az alábbi rendeletet alkotta:*

***4/2019.(I.29.) számú határozat:***

*Nick község Önkormányzatának Képviselő-testülete a Répcelaki Közös Önkormányzati Hivatal Adatvédelmi és Adatbiztonsági Szabályzatát – melynek szervezeti hatálya Nick Község Önkormányzatára is kiterjed – tudomásul veszi. Egyúttal tudomásul veszi Nick Község Önkormányzatának adatkezelői nyilvántartását.*

***Felelős:*** *dr. Kiss Julianna jegyző*

***Határidő****: azonnal*

***5. Napirend***

*Általános iskolai körzethatárok kijelölése a 2019/2020. tanévre*

***Előadó:*** *Csorba József polgármester*

*Írásos előterjesztés, határozati javaslat és a Vas Megyei Kormányhivatal Szombathelyi Járási Hivatal tájékoztató levele az általános iskola körzetek kijelöléséről a 2019/2020. tanévre a jegyzőkönyv mellékleteként csatolva.*

***Csorba József polgármester:*** *Répcelaki iskolához tartozik: Csánig, Nagygeresd, Nemesládony, Nick, Répcelak, Vasegerszeg és Győr-Moson-Sopron megyéből Csáfordjánosfa. Alapfokú Művészeti Iskola tagiskolája Uraiújfalu. Kéri a testület döntését.*

*Kérdés, hozzászólás nem volt.*

*Képviselő-testület 5 szavazattal, ellenszavazat, tartózkodás nélkül a következő határozatot hozta:*

***5/2019.(I.29.) számú határozat:***

*Nick Község Önkormányzatának Képviselő-testülete egyetért a Vas Megyei Kormányhivatal Szombathelyi Járási Hivatal által a 2019/2020. tanévre megállapított általános iskolai felvételi körzetek kijelölésével.*

***Felelős:*** *Csorba József polgármester*

***Határidő:*** *közlésre: 2019. február 15.*

***Bejelentések, tájékoztatások:***

***Csorba József polgármester:*** *Megjelentek a Magyar Falu Programra vonatkozó pályázati kiírások. Ebből kell kiválasztani azokat a feladatrészeket, ahová pályázni szeretnének. Kijelöltek 6-7 célterületet, melyre lehetne pályázni. A belterületi utaknál lehetne pályázni a Dózsa köz és a Mező utca burkolatának javítására. Erre van összesen 30 millió Ft pályázati kerethatár. Másik javaslat a ravatalozó felújítása lenne. Van kettő célterülete a temető beruházási munkáknak. Nem tudja, hogy a célterületeket össze lehet-e vonni. Az egyikre 30 millió Ft van, a másikra 5 millió Ft. Ha össze lehet vonni, akkor van benne 35 millió Ft lehetőség, ha nem lehet összevonni, akkor csak a 30 millió Ft-os lehetőség van. A ravatalozó megérett már a felújításra, kívül is és belül is. Ha eladják a meglévő falubuszt, és vesznek egy újat, akkor az árbevételként jelenik meg az önkormányzatnál. Kaptak információt, hogy melyik jellegű pályázat mikor kerül kiírásra. A kiírások az idei év háromnegyedéig vannak. A polgármesteri hivatallal kapcsolatos pályázat a harmadik, negyedik negyedévben kerül kiírásra.*

*Tájékoztatást kaptak a megyei rendőrfőkapitányságtól, hogy Fekete Géza rendőr alezredes úr kinevezését újabb öt évre hosszabbították meg.*

*Megszűnt a gazdajegyző fogadóórája a településen. Kaptak tájékoztatást, hogy hol, mikor lehet jelentkezni a gazdajegyzőhöz.*

*Változatlanul fennáll a TÖOSZ tagság, erről a tagdíjbekérő megérkezett. 13.225 Ft/év a településre vonatkozóan, ez 25 Ft/fő-t jelent. Ezt a tagdíjat, illetve a Sárvár és Kistérsége tagdíjat is beleszámolták a költségvetésbe.*

*Kerékpárúti hótolással volt egy kis gond, de a legutóbbi havazás alkalmával megoldódott, Répcelak és Nick is eltolta a havat. Répcelak kis hótoló gépe átfér az aluljáró alatt, az övüké nem. Műgáti utak síkosságmentesítése is megtörtént.*

*A képviselő-testület a tájékoztatásokat tudomásul veszi.*

*Miután több napirend nem volt,* ***Csorba József*** *polgármester a megjelenést megköszönte, az ülést bezárta.*

*k.m.f.*

***Csorba József dr. Kiss Julianna***

 ***polgármester jegyző***